《念奴娇九首 其四》
清代·蒋敦复

年光如此，任江湖冷落，古风今雨。渺渺离怀忘不得，多少天涯萍聚。

一碧苔痕，双红豆子，草绿长亭路。窗前昨夜，梅花迟尔为主。

客有对此茫茫，飘鸾泊凤，浩荡闲鸥语。修竹吾庐何处是，大抵浮生逆旅。

孤岫团云，寒空散雪，旧梦都兰絮。题襟重忆，相思他日延伫。

作者简介：（1808—1867）清江苏宝山人，原名尔锷，字纯甫，号剑人。诸生。少时一度出家为僧，名铁岸，一称妙尘。曾以策干杨秀清，后又作诗献曾国藩。识英语。后在上海为人佣书。有《啸古堂集》等。